Koerante ondersteun so fiksheid | Netwerk24
Koerante ondersteun so fiksheid
Bloemnuus en Express is nou die amptelike mediaborge van die Naval Hill CityRun. Foto’s: Verskaf
Die Naval Hill CityRun wat op 27 April amptelik bekend gestel is, word nou deur Bloemnuus en Express as amptelike mediaborge ondersteun.
CityRun is ’n gratis 5 km-wedloop wat elke Saterdag om 08:00 (in die winter) op Naval Hill aangebied word. Elke atleet se tyd en posisie word aangeteken en is ná die tyd op die webwerf beskikbaar.
Leon Engelbrecht van CityRun sê dié weeklikse wedloop moedig mense aan om hul passie uit te leef en ’n gesonde leefstyl te handhaaf. Meer as 250 mense neem elke Saterdag aan dié wedloop deel.
Benewens die Saterdag-wedlope is daar Dinsdae en Donderdae oefengroepe op Naval Hill waarby mense hulle kan aansluit.
Engelbrecht sê benewens die geleentheid om elke Saterdag in die natuur te hardloop of stap, wilCityRun wil ook help om Naval Hill in stand te hou. Verskeie projekte word beplan om vir besoekers en drawwers dié koppie meer toeganklik te maak.
Deelnemers aan die wedloop kan nou ook aansoek doen om ’n spesiale parkeerskyfie om hul toegang tot Naval Hill te vergemaklik.
T-hemde en nekdoeke (buffs) met die kleurryke CityRun-logo is onderskeidelik teen R250 en R100 beskikbaar.
Atlete kan die webwerf cityrunnavalhill.wixsite.com besoek om hulle vir die wedloop te registreer. Sodoende sal hulle weekliks hul uitslae en meer inligting kan bekom.
Engelbrecht sê daar word nou ook gewerk aan ’n stelsel waarmee deelnemers hul uitslae per e-pos sal kan ontvang.
Hou Bloemnuus se Facebook-blad dop vir inligting oor die Naval Hill CityRun.